Diari Oficial de la Generalitat Valenciana


Sumari del DOGV 5566, del 30-07-2007 (2007/9915)

DECRET 121/2007, de 27 de juliol, del Consell, pel que s'aprova el Reglament Orgànic i Funcional de la Conselleria d'Agricultura, Pesca i Alimentació.
------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/121/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9915


Data del document
:   27-07-2007

Organisme emissor
:   Conselleria d'Agricultura, Pesca i Alimentació

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria Agricultura, Pesca i Alimentació
    * legislació
    * administració regional
    * reglament intern

DECRET 121/2007, de 27 de juliol, del Consell, pel que s'aprova el Reglament Orgànic i Funcional de la Conselleria d'Agricultura, Pesca i Alimentació. [2007/9915]  
La vigent organització de l'administració de la Generalitat ha sigut establida pel Decret 7/2007, de 28 de juny, del President de la Generalitat, pel qual es determinen les conselleries en què s'organitza l'administració de la Generalitat i pel Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
La nova estructura orgànica de la conselleria d'Agricultura, Pesca i Alimentació respon a la necessitat d'adaptació del sector agroalimentari valencià a les noves oportunitats i reptes de l'entorn actual. Garantir la competitivitat del sector a llarg termini impulsant la promoció i la comercialització, incrementar l'esforç en I+D+i, millorar la qualitat, la seguretat dels aliments i la sostenibilitat ambiental, són els principis rectors que impulsaran les actuacions de la conselleria, en defensa d'un sector agroalimentari que ocupa un lloc destacat dins de l'economia valenciana, tant per la seua aportació al PIB i a l'ocupació com per la seua contribució a la cohesió territorial de la Comunitat Valenciana.  
En este sentit, es considera necessari dictar una nova norma que modifique l'estructura bàsica de la conselleria d'Agricultura, Pesca i Alimentació, establida actualment pel Decret149/2005, de 21 d'octubre, del Consell de la Generalitat, pel qual s'aprova el Reglament Orgànic i Funcional de la conselleria d'Agricultura, Pesca i Alimentació, incorporant aquelles modificacions que es consideren necessàries per a millorar el seu funcionament, determinant les funcions que s'atribuïxen als òrgans superiors i centres directius que la componen, així com el de les unitats administratives de superior rang que s'adscriuen a cada un d'estos.  
Per tot això, de conformitat amb el que establixen els articles 28.f) i 64 de la Llei del Consell, a proposta de la consellera d'Agricultura, Pesca i Alimentació i amb la deliberació prèvia del Consell de la Generalitat, en la reunió del dia 27 de juliol de 2007,   
DECRETE  
TÍTOL I  
Disposicions generals  
Article 1. Competències de la conselleria  
La conselleria d'Agricultura, Pesca i Alimentació és la competent en les matèries d'agricultura, ramaderia, pesca i alimentació, tenint al seu càrrec la direcció i execució de la política del Consell de la Generalitat en les esmentades matèries.  
Article 2. Estructura orgànica bàsica  
La conselleria d'Agricultura, Pesca i Alimentació s'estructura en els següents òrgans superiors i directius:  
a) Secretaria Autonòmica d'Agricultura, Pesca i Alimentació.  
b) Subsecretaria.  
c) Direcció General de Producció Agrària   
d) Direcció General d'Empreses Agroalimentàries i Desenvolupament del Medi Rural  
d) Direcció General de Comercialització.  
e) Direcció General d'Investigació i Tecnologia Agroalimentària.  
Article 3. Suplències  
En els casos d'absència o malaltia del/ la titular del departament, s'aplicarà el que disposa l'apartat 1.i) de l'article 12 de la Llei del Consell. Fins que es resolga la substitució, les seues funcions com a titular del departament seran exercides temporalment pel/la titular de la Secretaria Autonòmica, a excepció d'aquelles que li corresponen com a membre del Consell de la Generalitat. En cas d'absència, vacant o malaltia del/la titular de la Secretària Autonòmica, el/la conseller/a serà substituït/da pel/la subsecretari/a i pels/les directors/es generals, seguint l'ordre de prelació establit en l'article anterior.  
Este ordre s'aplicarà, així mateix, a l'efecte de la seua substitució, per a la Secretaria Autonòmica, Subsecretaria i Direccions Generals.  
El que establixen els paràgrafs anteriors s'entén sense perjuí del que, si és el cas, dispose el/ la conseller/a mitjançant una Resolució.  
TÍTOL II  
De l'estructura i funcions dels òrgans superiors,   
directius i servicis centrals de la conselleria  
CAPÍTOL I  
Del/ la conseller/a  
Article 4. El/la conseller/a  
El/la conseller/a d'Agricultura, Pesca i Alimentació és la superior autoritat jeràrquica de la conselleria. Davall d'esta se situen els òrgans superiors i directius de la conselleria, així com els organismes públics adscrits a esta.  
El/la conseller/a exercix totes les atribucions conferides per l'article 28 de la Llei del Consell, així com qualsevol altra que li atorgue l'ordenament jurídic, en l'àmbit competencial assignat a la conselleria d'Agricultura, Pesca i Alimentació.  
Article 5. Gabinet del/ la conseller/a  
Directament dependent del/la titular del departament, el Gabinet del/la conseller/a actua com a òrgan de suport i assistència immediata a este/a.  
Article 6. Consell de Direcció  
1. El Consell de Direcció és l'òrgan col·legiat d'assessorament i assistència al/la conseller/a en l'elaboració, coordinació i execució del programa d'actuacions del departament. Davall la presidència del/la titular de la conselleria, el Consell de Direcció està integrat pels/les titulars de la Secretaria Autonòmica, la Subsecretaria, les Direccions Generals i el/la director/a del Gabinet del/la conseller/a, que exercirà la secretaria del Consell.  
2. A les sessions del Consell de Direcció podran assistir, a més, els/les directors/es, caps o responsables de centres, òrgans, unitats o ens adscrits al departament, quan el/la conseller/a ho estime convenient.  
3. El Consell de Direcció pot reunir-se en Ple o en Comissions. Es podran constituir totes les Comissions que acorde el/la titular del departament, qui determinarà els membres que hagen d'integrar-les i designarà les persones que hagen d'exercir la presidència i la secretaria, sense perjuí que exercisca la facultat de presidir-les personalment.  
4. Igualment, el/la conseller/a pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.  
Article 7. Oficina Estratègica Agrària  
Directament dependent del/la conseller/a, l'Oficina Estratègica Agrària, amb el rang d'Àrea, és l'encarregada de:  
a) Coordinar, impulsar i fer un seguiment de l'execució de les accions estratègiques de la conselleria.  
b) Establir el marc de col·laboració amb els representants dels diferents sectors associatius del sistema agroalimentari de la Comunitat Valenciana, dissenyant i desenvolupant accions tendents a la vertebració del teixit productiu.  
c) Realitzar informes, anàlisis i valoracions sobre diferents aspectes de la Política Agrària de la Unió Europea, de la resta del món, d'Espanya i de la Comunitat Valenciana.  
d) Dissenyar i executar, en l'àmbit de les competències pròpies d'esta conselleria, a excepció de les relacionades amb la investigació, les polítiques de formació teòrica i pràctica dels recursos humans especialment en l'àmbit de l'economia agroalimentària i planificació econòmica agrària, pesquera, alimentària i de desenvolupament rural.  
CAPÍTOL II  
De la Secretaria Autonòmica d'Agricultura, Pesca i Alimentació  
Secció primera  
Disposicions generals  
Article 8. La Secretaria Autonòmica d'Agricultura, Pesca i Alimentació  
1. Davall la dependència directa del/la conseller/a, a la Secretaria Autonòmica d'Agricultura, Pesca i Alimentació, òrgan superior de la conselleria, li correspon dirigir i coordinar els centres directius que s'adscriguen davall la seua dependència, així com les unitats en ells integrades, exercint les següents funcions executives:  
a) Impulsar i coordinar la consecució dels programes i l'execució dels projectes que exercixen els centres directius que estan davall la seua dependència, controlant i supervisant el compliment dels seus objectius.  
b) Resoldre els recursos que s'interposen contra les resolucions dels centres directius que estan davall la seua dependència i els actes de la qual no esgoten la via administrativa.  
c) Qualssevol altres que li atribuïsca la vigent legislació o se li assignen reglamentàriament.  
2. De la Secretaria Autonòmica depén l'Agència Valenciana de Foment i Garantia Agrària, entitat autònoma de naturalesa mercantil creada per Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, i l'estatut del qual es va aprovar per Decret 123/2006, de 8 de setembre, del Consell. El/la titular de la Secretaria Autonòmica és el director de l'Agència de Foment i Garantia Agrària.  
Secció segona  
Nivell directiu de la Secretaria Autonòmica d'Agricultura,   
Pesca i Alimentació  
Article 9. Nivells directius  
La Secretaria Autonòmica d'Agricultura, Pesca i Alimentació s'estructura en els següents nivells directius:  
- Direcció General de Producció Agrària  
- Direcció General d'Empreses Agroalimentàries i Desenvolupament del Medi Rural  
- Direcció General de Comercialització.  
- Direcció General d'Investigació i Tecnologia Agroalimentària.  
Article 10. Funcions de les Direccions Generals  
Els/les directors generals, davall la dependència del/la secretari/a autonòmic/a d'Agricultura, Pesca i Alimentació, exerciran les funcions establides en l'article 70 de la Llei 5/1983, de 30 de desembre, del Consell.  
Article 11. Direcció General de Producció Agrària  
1. La Direcció General de Producció Agrària serà competent en les matèries de foment de la competitivitat, infraestructures agràries, ramaderia, protecció de les rendes agràries, mercats agraris i garantia agrària, millora de l'entorn rural, optimització de regadius, sostenibilitat i biomassa.  
2. Coordinaran i dirigiran les funcions pròpies de la Direcció General en les respectives matèries les àrees següents: Àrea de Millora de la Competitivitat Agrícola i Ramadera i Àrea de Garantia Agrària.  
3. Corresponen a l'Àrea de Millora de la Competitivitat Agrícola i Ramadera les mesures per a la millora de la competitivitat de les explotacions agràries i ramaderes i l'increment de la seua sostenibilitat, en especial pel que fa a l'ús de l'aigua i a l'aprofitament dels subproductes agrícoles i ramaders per a la producció de biomassa.  
4. Corresponen a l'Àrea de Garantia Agrària les matèries relatives a les rendes i mercats agraris i, en concret, les vinculades al Fons Europeu Agrícola de Garantia (FEAGA).  
Article 12. Direcció General d'Empreses Agroalimentàries i Desenvolupament del Medi Rural  
1. La Direcció General d'Empreses Agroalimentàries i Desenvolupament del Medi Rural assumix les funcions en matèria d'augment del valor afegit dels productes agrícoles, ramaders i pesquers, indústries agroalimentàries, cooperativisme, pesca, diversificació de l'economia rural, qualitat de vida en les zones rurals i estratègies locals per al desenvolupament dels territoris rurals .  
2. Coordinaran i dirigiran les funcions pròpies de la Direcció General en les respectives matèries les àrees següents: Àrea d'Indústries, Cooperativisme i Pesca i Àrea de Desenvolupament del Medi Rural.  
3.Corresponen a l'Àrea de Pesca, Indústries i Cooperativisme la millora de la competitivitat de les indústries agràries i alimentàries i el foment de les fórmules associatives agràries. En matèria de pesca, correspon a l'àrea la continuació del procés de modernització del sector, la millora de la comercialització dels seus productes i de les condicions socioeconòmiques dels pescadors i l'aprofitament sostenible del medi marí .  
4. Corresponen a l'Àrea de Desenvolupament del Medi Rural les mesures tendents a la diversificació econòmica i la millora de la qualitat de vida en el medi rural.  
Article 13. Direcció General de Comercialització  
1. La Direcció General de Comercialització assumix les funcions en matèria de comercialització, promoció, internacionalització i qualitat agroalimentària.  
2. L'Àrea de Qualitat Agroalimentària dirigirà i coordinarà les funcions assignades a la Direcció General en matèria de promoció de la qualitat i comerç agroalimentari.  
3. L'Àrea d'Internacionalització dels Productes Agroalimentaris assumix les funcions en matèria de promoció de la internacionalització del sector agroalimentari valencià, en particular la participació en fires, prospeccions de mercat i promocions continuades en països de destí considerats prioritaris, sent una referència en la diversificació de mercats i busca d'oportunitats en l'entorn internacional.  
Article 14. Direcció General d'Investigació i Tecnologia Agroalimentària  
1. La Direcció General d'Investigació i Tecnologia Agroalimentària assumix les funcions en matèria d'investigació, experimentació, capacitació, transferència tecnològica, sanitat vegetal i control dels productes.   
2. L'adscripció a la conselleria d'Agricultura, Pesca i Alimentació de l'Institut Valencià d'Investigacions Agràries, prevista en l'article 1 de la Llei 4/1991, de 13 de març, de la Generalitat, es realitzarà a través d'esta Direcció General.  
3. Corresponen a l'Àrea de Protecció Agroalimentària les matèries relatives a control i inspecció vegetal i agroalimentària.  
CAPÍTOL III  
De la Subsecretaria  
Article 15  
1. Davall la directa dependència del/ la conseller/a, la Subsecretaria assumix les funcions establides en l'article 69 de la Llei 5/1893, de 30 de desembre, del Consell i, així mateix, la direcció de les Oficines comarcals de la conselleria d'Agricultura, Pesca i Alimentació.  
2. Dependent de la Subsecretaria, la secretària general Administrativa, atendrà tots els servicis generals del departament.   
3. El Gabinet Tècnic, amb el rang d'Àrea, exercirà funcions d'anàlisi, seguiment i assessorament tècnic sobre les matèries competència del departament  
TÍTOL III  
De l'organització territorial  
Article 16. Estructura bàsica  
Per a la gestió desconcentrada de les seues competències, la conselleria d'Agricultura, Pesca i Alimentació s'organitza territorialment en direccions territorials i en oficines comarcals.  
Article 17. Direccions territorials  
1. En cada una de les tres províncies, una Direcció Territorial, dependent orgànicament de la Subsecretaria i funcionalment de la Secretaria Autonòmica d'Agricultura, Pesca i Alimentació, a través de les Direccions Generals competents per raó de la matèria, gestionarà les competències que se li atribuïxen en matèria agrària, ramadera, pesquera i alimentària.  
2. Al capdavant de cada Direcció Territorial, un director territorial coordinarà les Oficines Comarcals de la seua província, així com les restants unitats i seccions administratives adscrites a la Direcció Territorial, i vetlarà pel seu funcionament correcte, adoptant a este efecte les mesures que siguen necessàries, i exercint totes aquelles facultats que se li deleguen o assignen.  
Article 18. Organització territorial  
Les Oficines Comarcals de la conselleria d'Agricultura, Pesca i Alimentació (OCAPA) són unitats administratives territorialment desconcentrades, orgànicament adscrites a la Subsecretaria, i funcionalment dependents dels òrgans directius que corresponguen per raó de la matèria.  
Exerciran les funcions d'informació i assistència als ciutadans, formació i capacitació dels professionals del sector, la tramitació d'expedients d'ajudes i subvencions i el subministrament de dades i informació als centres superiors i directius de la conselleria.  
DISPOSICIONS ADDICIONALS  
Primera   
Les referències que les disposicions vigents facen a unitats de la conselleria d'Agricultura, Pesca i Alimentació s'entendran referides als òrgans previstos en este reglament, d'acord amb les competències que els han sigut atribuïdes.  
Segona  
En tant la conselleria d'Economia, Hisenda i Ocupació no efectue les modificacions pressupostàries derivades del present reglament, els distints centres directius gestionaran els crèdits relatius a les competències que els han sigut atribuïdes.  
DISPOSICIONS TRANSITÒRIES  
Primera  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha sigut atribuïda; la seua retribució es realitzarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
Segona  
A l'efecte del que establix l'apartat anterior, les unitats la denominació de les quals no haja canviat passaran a dependre, amb els seus mitjans personals i materials actuals, de les unitats superiors que establix este reglament.  
DISPOSICIÓ DEROGATÒRIA  
Queden derogades, amb caràcter general, totes les disposicions que del mateix rang o d'un rang inferior s'oposen al present Decret i, de manera expressa, el Decret 149/2005, de 21 d'octubre, del Consell de la Generalitat.  
DISPOSICIONS FINALS  
Primera  
Es modifica l'article 13, apartat 1 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, que quedarà redactat de la següent manera:   
"1. El/la director/a de l'Agència, el titular de la qual serà el/la Secretari/a Autonòmic/a de la conselleria competent en matèria d'agricultura i ramaderia.-"  
Segona  
Es faculta al/la conseller/a d'Agricultura, Pesca i Alimentació per a dictar totes les disposicions que requerisca el desplegament i execució del present Decret, en compliment del que disposa l'article 71 de la Llei del Consell.  
Tercera  
El present Decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 27 de juliol de 2007.  
El president de la Generalitat,  
Francisco Camps Ortiz  
La consellera d'Agricultura, Pesca i Alimentació,  
Maritina Hernández Miñana


Còpia Permalink ELI